Vuorokauden ympäri pyörivä yhteiskunta ja kauppojen vapaa aukiolo vaikuttavat perheiden elämään ja lastenhoitojärjestelyyn, kun yhä useampi työskentelee muuten kuin virka-aikaan. HS seurasi lasten nukkumaanmenoa vuoropäiväkodissa Helsingissä.

Kello 20.17. Viisivuotias Mikael Rannisto saapuu iltapalan jälkeen päiväkoti Pikkutylliin Helsingin Kalasatamaan. Vasta kolmatta yötä päiväkodissa viettävä Mikael tekee iltatoimet, hakee unikaverin, kävelee omaan sänkyynsä ja nukahtaa heti hyvän yön toivotusten jälkeen.­

”Minulla on iltavilli”, ilmoittaa Melissa Thierry, 4. Hän on syönyt voileivän, harjannut hampaansa ja juoksee vaaleanpunaisessa yöpuvussaan edestakaisin päiväkoti Pikkutyllin käytävällä Helsingin Kalasatamassa.

Melissa Thierry hyppeli pitkin käytävää ennen nukkumaanmenoa vuoropäiväkoti Pikkutyllissä Helsingin Kalasatamassa.­

Christina Mannermaalla, 4, ei ole iltavillitystä, mutta hän on hakenut salaa ksylitolipastilleja ja piiloutuu ”nukkariin” eli nukkumahuoneeseen patjojen väliin. ”Minä olen prinsessa ja täällä on se herne”, hän kertoo.